
Szent Bertalan apostol ereklyéi visszavitelének emléke. 
Szent Titusz apostol emléke.
A hétfő esti alkonyati zsolozsmán
„Uram, tehozzád...” után 
4. hang. Minta: Mint a vértanúk...
Magasztaljuk igaz lélekkel * a dicsőséges Bertalant, * a teljes fénnyel ragyogó napot, * a megközelíthetetlen csillagot, * az Isten dicsőségét hirdető, lelkes eget, * az istenes hithirdetőt, * a nemzetek fáklyáját, *’ mely megöntözött minden szívet!
Az emberi értelmet meghaladó, * csodálatos volt a te utazásod a tengeren, szent apostol. * Koporsóddal együtt száműztek, * s keletről elindulva, nyugat felé tartottál. * Mindkét irányból jeles vértanúk követtek, * a mindenség Uralkodójának rendelkezésére tiszteletet adtak neked, *’ Bertalan apostol!
Csodálatos utazásoddal megszentelted a vizet, * a Liparai-szigetre siettél, * kenetet árasztottál, dicsőséges, * a gyógyíthatatlan betegségeket orvosoltad, * az ott levők üdvösség-szerzőjévé, * menedékévé és pártfogójává lettél, * elvezetted őket a mindenség Királyához *’ és Üdvözítőjéhez, Bertalan apostol!
4. hang. Minta: Jelül rendelted...
Egy, három személyű Istent hirdettél, * a nemzetek sokistenhitű tengerét felkavartad, * s az istentagadás mélyén úszókat * a legcsöndesebb révbe irányítottad, ó boldog! * Mennyei jutalmat kaptál érte. *’ Esedezzél az emberszeretőhöz magasztalóid üdvösségéért!
Az isteni világosság kiáradásától ragyogóvá lett elméd, Titusz! * Fénysugárként jártál együtt az istenes Pállal, * a sötétségben levőket megvilágosító nappal. * Vele együtt megszabadítottad az egész földet * a legmélységesebb éjszakából. * Azért magasztalunk téged, Isten választotta főpap, * isteni ihletésű apostol, *’ legbuzgóbb közbenjáró.
Krétából indult el, * és oda vissza is tért * a boldog Titusz, * összezúzhatatlan alapkőként * önmagára alapozta a leghelyesebb hitet, * és a mennyei isteni erő építésével ráépítette a híveket * hazájának első főpásztora, * Pál apostol útitársa, *’ a hívek buzdítója.
Dicsőség… 6. hang
Midőn elindultál keletről mint régtől fogva halott, * s nagy vizeken vezetett át ösvényed, * megállítottad a tengeren a vihart, * hírneves Bertalan apostol. * Mert az igazak örökké élnek, * Krisztusnak, a mi Istenünknek, * a te Mesterednek gondviseléséből. * Esedezzél hozzá, szent apostol, *’ hogy adja meg nekünk a nagy irgalmat!
Most és… 
Istenszülő, te vagy a valódi szőlővessző, * ki megnövesztetted nekünk az élet gyümölcsét. * Hozzád könyörgünk: * imádd a szent apostolokkal * és minden szenttel együtt az Uralkodót, *’ hogy irgalmazzon a mi lelkünknek!
Előverses sztihirák
4. hang
Szerettem volna könnyeimmel lemosni, Uram, * bűneimnek kéziratát, * és életem további részén * bűnbánattal kedvedben járni. * De csábít az ellenség * és sanyargatja lelkemet, * Uram, mielőtt végképp elvesznék, *’ üdvözíts engem!
Ki az a szélvész által hányatottak között, * ki közeledvén a te révpartodhoz, Uram, nem menekült meg? * Vagy melyik beteg kér tőled orvoslást és nem gyógyulna meg? * Mindenek teremtője és betegek orvoslója, * még mielőtt végképp elveszek, *’ Uram, üdvözíts engem!
Emberszerető, ki elfogadtad * szent vértanúid kitartását, * a mi énekünket is fogadd el, * és az ő közbenjárásukra *’ add nekünk a nagy irgalmat!
Dicsőség… 6. hang
Az Istent hirdető Pálnak, * a kiválasztott edénynek tanítványává lettél, * Titusz apostol, *  s ő beavatott a szent tanokba. * Leküldtek téged a pogány nemzetekhez, * hogy hitre térítsd őket * és világosítsd meg ragyogó szavaddal. * Elmentél a földkerekség határaira, * mindenkinek hirdetted a megtestesült Istent. * Esedezzél hozzá, * hogy üdvözítse mindazokat, * akik híven ünneplik *’ a te mindenkor tisztelt emlékedet!
Most és… 
Teljesen szeplőtelen Szűz, * esedezzél a te szülöttedhez, * hogy szánja meg az én szerencsétlen lelkemet * és soroljon engem a választottak közé, *’ az ítélet óráján végtelen jóságával!
.Tropárok
3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Az Dicsőség... most és...
Istenszülő, menedékünk és erőnk, * világnak hatalmas segítsége, * oltalmazd meg imáid által, ó egyetlen áldott, *’ minden szükségtől a Te szolgáidat.
